મેં જાતે એમને ‘સ્પ્લીનેક્ટોમી’ કરતાં જોયા હતા. એક માજીની બરોળ ફૂલીને મોટા તડબૂચ જેવી થઈ ગઈ હતી. બરોળ એટલે સાદી ભાષામાં કહું તો લોહીથી ભરેલું માટલું. એને કાઢવાનું ઓપરેશન જોખમી ગણાય. ડૉ. સુરેશભાઈએ એક મિનિટમાં પેટ ખોલી નાંખ્યું. બીજી મિનિટે ‘સડપ’ કરતોકને હાથ બરોળની પાછળ ખોસી દીધો. જાણે કે. લાલનો જાદુ બતાવતા હોય તેમ ચાર-પાંચ મિનિટમાં બરોળ દૂર કરી દીધી! પાંચમી મિનિટે તો એ ટાંકા લઈ રહ્યા હતા.